[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.10.2006

COM(2006) 610 végleges

Ajánlás

A TANÁCS HATÁROZATA

a 2010. évre az Európa Kulturális Fővárosa elnevezésű rendezvényről

(előterjesztő: a Bizottság)

INDOKLÁS

A 649/2005/EK határozattal módosított, a Kultúra Európai Fővárosa rendezvénysorozat 2005–2019. évekre szóló közösségi cselekvési programjának megállapításáról szóló, 1999. május 25-i 1419/1999/EK európai parlamenti és tanácsi határozat[1] megállapítja 2005-től kezdődően Európa Kulturális Fővárosa kijelölésének eljárását. E határozat 2. cikke szerint 2009-től kezdődően két tagállam két városát (egyet az EU-15 országokból, egyet az új tagállamokból) jelölik az Európa Kulturális Fővárosa címre a határozat I. mellékletében meghatározott időrendi sorrend szerint egymás után.

A jelölésekről az érintett tagállamok legkésőbb négy évvel a szóban forgó rendezvény kezdete előtt értesítést küldenek az Európai Parlament, a Tanács, a Bizottság és a Régiók Bizottsága részére.

A 4. cikk szerint továbbá „a cselekvési programban más európai, de tagsággal nem rendelkező országok is részt vehetnek. Ezek bármelyike jelölheti egy városát az Európa Kulturális Fővárosa címre, amelyről értesítenie kell az Európai Parlamentet, a Tanácsot, a Bizottságot és a Régiók Bizottságát.”

A Bizottság minden évben választótestületet alakít, amely jelentést ad ki arról, hogy az elbírált jelölések mennyiben felelnek meg a cselekvési program célkitűzéseinek és sajátosságainak. A választótestület tagjai független, vezető személyiségek, akik a kultúra területének szakértői. A választótestület a Bizottságnak, az Európai Parlamentnek és a Tanácsnak nyújtja be jelentését.

Az Európai Parlament a jelentés kézhezvételétől számított legkésőbb három hónapon belül továbbíthatja véleményét a Bizottsághoz a jelölésekről.

A Tanács – a Bizottság által a választótestület jelentésének fényében kidolgozott ajánlás alapján eljárva – hivatalosan kijelöli a szóban forgó városokat arra az évre, amelyre azokat korábban jelölték.

A 2. cikkel és az I. melléklettel összhangban 2005 vége előtt Németország Essen és Görlitz, Magyarország pedig Pécs városát jelölte meg a 2010. évi Európa Kulturális Fővárosa címre.

Ezzel egyidőben a 4. cikkel összhangban Törökország Isztambul jelölését jelentette be.

A választótestület 2006. március 14–15-én ült össze, hogy valamennyi jelölést megvizsgálja. Ez a vizsgálat magában foglalta az összes jelölt város képviselőjének meghallgatását. A testület 2006. április 11-én nyújtotta be a Bizottságnak jelentését, amelyet a választótestület kérésére a Bizottság a többi intézményhez továbbított.

A pályázatok végleges értékelése alapján a testület egyhangúlag úgy döntött, hogy az Európai Unió intézményeinek Essen, Pécs és Isztambul városát javasolja a 2010. évi Európa Kulturális Fővárosa címre.

Az Európai Parlament kulturális és oktatási bizottsága július 18-án a testület beérkezett jelentésének nyomon követéseként egy levelet továbbított az Oktatásügyi és Kulturális Főigazgatóságnak, hogy a témával kapcsolatban kiemelje az eszmecsere vonatkozó aspektusait.

Végezetül a 649/2005/EK határozattal módosított 1419/1999/EK határozat 2. cikke (3) bekezdése értelmében a Bizottság benyújtja a Tanácsnak a 2010. évre Európa Kulturális Fővárosaként Essen, Pécs és Isztambul hivatalos kijelölésére irányuló, melléklettel ellátott ajánlását.

Ajánlás

A TANÁCS HATÁROZATA

a 2010. évre az Európa Kulturális Fővárosa elnevezésű rendezvényről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a 649/2005/EK határozattal módosított, a Kultúra Európai Fővárosa rendezvénysorozat 2005–2019. évekre szóló közösségi cselekvési programjának megállapításáról szóló 1419/1999/EK európai parlamenti és tanácsi határozatra[2] és különösen annak 2. cikke (3) bekezdésére és 4. cikkére,

tekintettel a 649/2005/EK határozattal módosított 1419/1999/EK határozat 2. cikke (2) bekezdése értelmében a választótestület a Bizottsághoz, az Európai Parlamenthez és a Tanácshoz benyújtott, 2006. áprilisi jelentésére,

figyelembe véve, hogy a 649/2005/EK határozattal módosított 1419/1999/EK határozat 3. cikkében és II. mellékletében megállapított kritériumok maradéktalanul teljesültek,

tekintettel a Bizottság 2006……………-i ajánlására,

A KÖVETKEZOKÉPPEN HATÁROZOTT:

1. cikk

A 649/2005/EK határozattal módosított 1419/1999/EK határozat 2. cikke (1) bekezdése értelmében a 2010. évre az Európa Kulturális Fővárosa címre Essent és Pécset jelölik ki.

2. cikk

A 649/2005/EK határozattal módosított 1419/1999/EK határozat 4. cikke értelmében a 2010. évre az Európa Kulturális Fővárosa címre Isztambult jelölik ki.

3. cikk

Mindegyik megnevezett város meghozza a szükséges intézkedéseket a 649/2005/EK határozattal módosított 1419/1999/EK határozat 1. és 5. cikke hatékony végrehajtása érdekében.

Kelt Brüsszelben, -án/-én.

a Tanács részéről

az elnök

[1] HL L 166., 1999.7.1., 1. o. és HL L 117., 2005.5.4., 20. o.

[2] HL L 166., 1999.7.1., 1. o. és HL L 117., 2005.5.4., 20. o.